Een gewond ná rowers op Pta-lodge toeslaanArgieffoto: Kent Williamson ŉ Man, glo in sy 30’s, is vroeg Donderdagoggend in hegtenis geneem in verband met ŉ sakeroof. Konst. Tumisang Moloto, woordvoerder van die polisie, het gesê die voorval het omstreeks 04:30 by die Riverplace Lodge buite Centurion plaasgevind. “Vier gewapende verdagtes het die perseel binnegegaan en ŉ televisie en vier bottels wyn gesteel,” het Moloto gesê. “Spoedige reaksie van ŉ veiligheidsmaatskappy het tot ŉ skietgeveg tussen hulle en die verdagtes gelei.” Een verdagte is in die bolyf geskiet en drie kon daarin slaag om van die toneel te vlug. Daar is beslag gelê op die gesteelde goedere. Die verdagte is tans in die hospitaal onder polisiebewaking. ŉ Saak van sakeroof is aanhangig gemaak en die verdagte sal binnekort in die Atteridgeville-landdroshof verskyn.